**Broj: 711-I-1369-P-353-18/19-02-17**

Zagreb, 5. travnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Ante Krištića, općinskog načelnika Općine Viškovci,** na 45. sjednici, održanoj 5. travnja 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Krištića, općinskog načelnika Općine Viškovci, zbog moguće povrede članka 14. stavka 1. ZSSI-a, koja proizlazi iz obavljanja funkcije direktora trgovačkog društva Krištić d.o.o. za vrijeme obnašanja navedene dužnosti u razdoblju od 6. veljače 2012.g. do danas te moguće povrede članka 16. stavka 1. ZSSI-a u istom razdoblju, koja proizlazi iz propusta prijenosa upravljačkih prava na temelju udjela u vlasništvu nad poslovnim udjelom u tom trgovačkom društvu na povjerenika.**

1. **Poziva se dužnosnik Ante Krištić da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i Ante Krištić povodom obnašanja dužnosti općinskog načelnika Općine Viškovci obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Uvidom Registar dužnosnika koji ustrojava i vodi Povjerenstvo, utvrđeno je da je dužnosnik Ante Krištić izabran za općinskog načelnika Općine Viškovci u mandatu 2017.-2021.g. te da je istu dužnost obnašao i u mandatu 2013.g. – 2017.g.

Dužnosnik je Povjerenstvu podnio izvješće o imovinskom stanju povodom ponovnog izbora na dužnost općinskog načelnika Općine Viškovci dana 11. srpnja 2017.g. u kojem je naveo da je jedini imatelj udjela u vlasništvu (temeljnom kapitalu) trgovačkog društva Krištić d.o.o. te da nije izvršio prijenos upravljačkih prava koja proizlaze iz vlasništva nad istim udjelom. Dužnosnik niti u trenutku podnošenja izvješća niti kasnije nije dostavio Povjerenstvu ugovor ili drugi dokaz da je prenio upravljačka prava.

Stoga je Povjerenstvo po službenoj dužnosti dana 6. studenoga 2018.g. pod brojem 711-U-3152-P-353/18-01-3 otvorilo predmet P-353/18.

Uvidom u podatke sudskog registra Trgovačkog suda u Osijeku, utvrđeno je da je pod matičnim brojem subjekta: 030119157 upisano trgovačko društvo Krištić d.o.o. trgovina i usluge,

čiji je jedini osnivač dužnosnik Ante Krištić koji ujedno obavlja funkciju direktora. Iz podataka povijesnog izvatka za navedeno trgovačko društvo proizlazi da je dužnosnik od osnivanja trgovačkog društva, koje je u sudski registar upisano dana 6. veljače 2012.g., u kontinuitetu do danas direktor istog te jedini imatelj poslovnog udjela.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava.

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Slijedom svega navedenoga, iz podataka sudskog registra proizlazi moguća povreda članka 14. stavka 1. ZSSI-a, počinjena obavljanjem funkcije direktora trgovačkog društva trgovačkog društva Krištić d.o.o. za vrijeme obnašanja dužnosti općinskog načelnika Općine Viškovci u razdoblju od 6. veljače 2012.g. do danas te moguća povreda članka 16. stavka 1. ZSSI-a u istom razdoblju, koja proizlazi iz propusta prijenosa upravljačkih prava na povjerenika temeljem vlasništva dužnosnika nad poslovnim udjelom u istom trgovačkom društvu.

Povjerenstvo će od Općine Viškovci zatražiti podatke o postojanju poslovnog odnosa između Općine Viškovci i trgovačkog društva Krištić d.o.o. i tko je odlučivao o nastanku tog poslovnog odnosa u razdoblju u kojem dužnosnik Ante Krištić obnaša dužnost općinskog načelnika Općine Viškovci te od trgovačkog društva Krištić d.o.o. podatak o tome je li dužnosnik od obavljanja funkcije direktora primao plaću ili drugu naknadu i koliko je ista iznosila u razdoblju od 2012.g. do danas.

Poziva se dužnosnik Ante Krištić da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ante Krištić, elektronička dostava
2. Objava na internetskoj stranici Povjerenstva
3. Pismohrana